നാരായണീയം/ദശകം ഇരുപത്തിമൂന്ന്
<div class="prose">
<poem>

23.1
പ്രാചേതസസ്തു ഭഗവന്നപരോƒപി ദക്ഷസ്‌-
ത്വത്സേവനം വ്യധിത സർഗവിവൃദ്ധികാമഃ
ആവിർബഭൂവിഥ തദാ ലസദഷ്ടബാഹുസ്‌-
തസ്മൈ വരം ദദിഥ താം ച വധൂമസിക്നീം

23.2
തസ്യാത്മജാസ്ത്വയുതമീശ പുനഃ സഹസ്രം
ശ്രീനാരദസ്യ വചസാ തവ മാർഗമാപുഃ
നൈകത്രവാസമൃഷയേ സ മുമോച ശാപം
ഭക്തോത്തമസ്ത്വൃഷിരനുഗ്നഹമേവ മേനേ

23.3
ഷഷ്ട്യാ തതോ ദുഹിതൃഭിഃ സൃജതഃ കുലൗഘാൻ
ദൗഹിത്രസൂനുരഥ തസ്യ സ വിശ്വരൂപഃ
ത്വത്സ്തോത്രവർമിതമജാപയദിന്ദ്രമാജൗ
ദേവ ത്വദീയമഹിമാ ഖലു സർവജൈത്രഃ

23.4
പ്രാക്‌ശൂരസേനവിഷയേ കില ചിത്രകേതുഃ
പുത്രാഗ്രഹീ നൃപതിരംഗിരസഃ പ്രഭാവാത്‌
ലബ്ധ്വൈകപുത്രമഥ തത്ര ഹതേ സപത്നീ-
സംഘൈരമുഹ്യദവശസ്തവ മായയാസൗ

23.5
തം നാരദസ്തു സമമംഗിരസാ ദയാലുഃ
സമ്പ്രാപ്യ താവദുപദർശ്യ സുതസ്യ ജീവം
കസ്യാസ്മി പുത്ര ഇതി തസ്യ ഗിരാ വിമോഹം
ത്യക്‌ത്വാ ത്വദർചനവിധൗ നൃപതിം ന്യയുങ്ക്ത

23.6
സ്തോത്രം ച മന്ത്രമപി നാരദതോƒഥ ലബ്ധ്വാ
തോഷായ ശേഷവപുഷോ നനു തേ തപസ്യൻ
വിദ്യാധരാധിപതിതാം സ ഹി സപ്തരാത്രേ
ലബ്ധ്വാപ്യകുൺത്തമതിരന്വഭജദ്ഭവന്തം

23.7
തസ്മൈ മൃണാളധവളേന സഹസ്രശീർഷ്ണാ
രൂപേണ ബദ്ധനുതിസിദ്ധഗണാവൃതേന
പ്രാദുർഭവന്നചിരതോ നുതിഭിഃ പ്രസന്നോ
ദത്ത്വാത്മതത്വമനുഗൃഹ്യ തിരോദധാഥ

23.8
ത്വദ്ഭക്തമൗലിരഥ സോƒപി ച ലക്ഷലക്ഷം
വർഷാണി ഹർഷുലമനാ ഭുവനേഷു കാമം
സംഗാപയൻ ഗുണഗണം തവ സുന്ദരീഭിഃ
സംഗാതിരേകരഹിതോ ലലിതം ചചാര

23.9
അത്യന്തസംഗവിലയായ ഭവത്പ്രണുന്നോ
നൂനം സ രൂപ്യഗിരിമാപ്യ മഹത്സമാജേ
നിശ്ശങ്കമങ്കകൃതവല്ലഭമംഗജാരിം
തം ശങ്കരം പരിഹസന്നുമയാഭിശേപേ

23.10
നിസ്സംഭ്രമസ്ത്വയമയാചിതശാപമോക്ഷോ
വൃത്രാസുരത്വമുപഗമ്യ സുരേന്ദ്രയോധീ
ഭക്ത്യാത്മതത്ത്വകഥനൈസ്സമരേ വിചിത്രം
ശത്രോരപി ഭ്രമമപാസ്യ ഗതഃ പദം തേ

23.11
ത്വത്സേവനേന ദിതിരിന്ദ്രവധോദ്യതാƒപി
താൻപ്രത്യുതേന്ദ്രസുഹൃദോ മരുതോƒഭിലേഭേ
ദുഷ്ടാശയേƒപി ശുഭദൈവ ഭവന്നിഷേവാ
തത്താദൃശസ്ത്വമവ മാം പവനാലയേശ